慈溪簿白桂子芳去思碑诗
叶恒 (Yuan)
猗与簿君，学优而仕。顾我慈溪，发迹之始。必疏其源，必蹈其轨。有纬有经，遂底千里。惟此慈溪，纯孝之乡。君子戾止，井井纪纲。既耕而食，既织而裳。我夫我妇，孰使田桑。曰雨则雨，曰旸则旸。匪忒匪僣，一秉故常。天朝需材，行则大用。毋狭一隅，四海斯共。宁不怀思，惧咈群众。勒彼康庄，以著舆颂。